钦定古今图书集成/理学汇编/学行典/第189卷 > 张吉
## 钦定古今图书集成/理学汇编/学行典/第189卷 > 张吉

按《饶州府志》：“张吉，鄱阳人。母方娠，其父介客游西蜀
不还。吉为儿时，常与彭汝砺同学，作诗云：‘应是子规
啼不到，至今我父未归家’。闻者怜之。既长，入蜀迎父，
往返者三。其父遂以熙宁十年二月至自蜀。乡人迎
谒叹息。汝砺赠以诗，略云：‘河可以竭山可徙，我翁不
归行不己，三往三复翁归止，翁行方壮今老矣，儿昔
未生今壮齿’。”郭功父诗略云：“父昔离家子方孕，子得
其父今壮年。胡不归兮死敢请，慰我慈母心悬悬。三
往三复又十年，孝子执鞭方言还。”